
–	atsižvelgdamas į savo ankstesnes rezoliucijas dėl Irano,
–	atsižvelgdamas į Darbo tvarkos taisyklių 150 straipsnio 5 dalį ir 136 straipsnio 4 dalį,
A.	kadangi bahajų bendruomenė, kurią sudaro 300 000 narių ir kuri neturi konstitucinio pripažinimo, pagal 1991 m. Irano memorandumą patiria sistemingą persekiojimą, įskaitant savavališkus sulaikymus ir įkalinimą, priverstinį dingimą, draudimą oriai palaidoti mirusiuosius, turto konfiskavimą, draudimą mokytis bei dirbti ir valstybės kontroliuojamos žiniasklaidos vykdomą neapykantos kurstymą;
B.	kadangi Irano valdžios institucijos nuolat intensyvina represijas prieš bahajų bendruomenę, kurios pasireiškia masiniais sulaikymais, pagreitintu teismo procesu ir melagingais kaltinimais šnipinėjimu bei bendradarbiavimu su užsienio subjektais;
C.	kadangi 2024 metais maždaug 1 200 bahajų buvo pradėtas teismo procesas arba jie buvo įkalinti, o du trečdalius sulaikytųjų sudarė moterys, be to, 16 moterų Hamadane ir Isfahane buvo nuteistos iš viso 129 metams ir patyrė kankinimus bei susidūrė su šiurkščiais tinkamo proceso pažeidimais;
D.	kadangi valdžios institucijos išniekino bahajų kapines, be kita ko, Teherane, Ahvaze, Rafsandžane, Kermane ir Hamadane;
1.	griežtai smerkia intensyvėjantį bahajų bendruomenės persekiojimą ir sistemingą visų religinių ir etninių mažumų bei moterų priespaudą; ragina Iraną nedelsiant nutraukti bet kokią diskriminaciją, priekabiavimą, sulaikymą, turto konfiskavimą ir pagrindinių teisių pažeidimus;
2.	primygtinai ragina Iraną nedelsiant paleisti visus asmenis, sulaikytus dėl jų religijos ar tikėjimo ir žmogaus teisių gynimo veiklos, taip pat dėl kaltinimų su tikėjimu susijusia šventvagyste ar grėsme nacionaliniam saugumui, ir nutraukti priekabiavimą prie religinių bendruomenių bei smurtą prieš jas;
3.	reiškia didelį susirūpinimą dėl išpuolių prieš bahajų tautybės moteris, dėl kurių jos patiria persekiojimą dėl religijos ir lyties, ir kurios sudaro du trečdalius įkalintų bahajų;
4.	reikalauja, kad Irano valdžios institucijos panaikintų apkaltinamuosius nuosprendžius Faribai Kamalabadi, Royai Sabet, Anisai Fanaian, Leilai Adalati, Nahid Behrouzi, Mahvash Sabet ir šešioms bahajų tautybės moterims Hamadane: Zarrindokht Ahadzadeh, Farideh Ayyoubi, Nourai Ayyoubi, Nedai Mohebbi, Jaleh Rezaie ir Atefeh Zahedi; ragina paleisti Afshin Heyratian ir Farhad Fahandej;
5.	griežtai smerkia tai, kad Irane daugėja mirties bausmės įvykdymo atvejų; pakartoja griežtai nepritariantis mirties bausmei ir primygtinai ragina Iraną liautis ją naudoti kaip politinių ir religinių represijų priemonę;
6.	griežtai smerkia bahajų kapinių išniekinimą, naikinimą bei konfiskavimą ir trukdymą atlikti laidotuvių apeigas;
7.	primygtinai ragina Iraną panaikinti 1991 m. memorandumą ir suteikti bahajams galimybę įgyti išsilavinimą, dirbti ir naudotis būtiniausiomis paslaugomis, taip pat sustabdyti turto konfiskavimą, grąžinti visą konfiskuotą turtą ir nukentėjusiems asmenims užtikrinti teisių gynimo priemones bei išmokėti kompensacijas;
8.	ragina ES ir valstybes nares visuose dialoguose su Iranu kelti klausimą dėl blogėjančios žmogaus teisių padėties Irane, visų pirma religijos laisvės pažeidimų, ir nustatyti sankcijas bahajų persekiojimą vykdantiems Irano teisėjams, prokurorams ir žvalgybos pareigūnams;
9.	pakartoja savo raginimą Tarybai Islamo revoliucijos gvardiją pripažinti teroristine organizacija ir ES sankcijas taikyti visiems jos nariams bei už žmogaus teisių pažeidimus atsakingiems asmenims;
10.	paveda Pirmininkei perduoti šią rezoliuciją Tarybai, Komisijai, Komisijos pirmininko pavaduotojai ir Sąjungos vyriausiajai įgaliotinei užsienio reikalams ir saugumo politikai, valstybių narių vyriausybėms ir parlamentams, Irano Islamo Respublikos Islamo Konsultacinei Tarybai, prezidento kanceliarijai ir aukščiausiojo vadovo kanceliarijai.

